Aloitteessa pyrimme estämään kiusantekomielessä nostetut kanteet ja paras keino mielestämme on asettaa vanhemmat tasa-arvoisiksi elatusvelvollisiksi lain edessä omasta lapsestaan. Kumpikin vanhempi voi edelleen päättää hakea lapselleen muutoksia elatusmaksuihin. Lapsi ei tätä päätöstä koskaan tee. Nykylainsäädännön mukaan oikeudessa vastakkain ovat etävanhempi ja lapsi, jota lähivanhempi edustaa, kun kyseessä on elatusapuun liittyvä kanne. Korkeimman oikeuden mukaan (KKO: 2003:104 ja KKO:2003:103) lasta ei voida määrätä edes hävinneenä osapuolena korvaamaan vastapuolen oikeudenkäyntikuluja. Vähätuloisena lapsi saa lähes automaattisesti oikeusapua valtion varoista. Tästä johtuen lapsen edustajana lähivanhempi voi nostaa kanteen lapsen nimissä, kuinka monta kertaa hyvänsä ilman oikeudenkäyntikuluriskiä.